Watter Suid-Afrikaners? – 'Dis DA se werk om so op te tree' | Netwerk24
Deur Bonolo Selebano 15 Mei 2020 09:12
"Dis nie verbasend om te sien hoe die DA tans optree nie. Dit is wat van hom verwag word. Hy is die opposisieparty."
So sê die politieke ontleder Levy Ndou, wat by navraag ook aan Netwerk24 gesê het mense moet verwag dat die regering foute gaan maak, want hy probeer sy weg vind in onbekende terrein wat betref die Covid-19-pandemie.
"Foute gaan gemaak word, want dit is die eerste keer wat ons met so 'n pandemie te doen het. Niemand het ervaring oor hoe om dit te hanteer nie."
Hy sê mense moet ook erken die regering word deur die Wêreldgesondheidsorganisasie geloof vir die wyse waarop hy die krisis hanteer.
"Met alles inaggenome, gaan daar vanselfsprekend gapings wees wat diegene van die opposisie gaan identifiseer."
John Steenhuisen, tussentydse DA-leier, was Vrydag steeds hewig onder skoot op Twitter vir sy hantering van 'n onderhoud op SABC.
Die aanbieder Flo Letoaba het hom herhaaldelik gevra namens wie hy praat as hy sê Suid-Afrikaners smeek vir duidelikheid oor die pad vorentoe wat die nasionale inperking betref.
Die DA daag ook van die regulasies in die hof uit en meen veral die verbod op aanlyn aankope, beperkings op oefening in die openbaar en die aandklokreël is irrasioneel.
Letoaba wou egter weet met watter Suid-Afrikaners Steenhuisen gepraat het om tot die slotsom te kom.
Hy het teruggekap en gesê hy praat met mense op Twitter en die party ontvang ook navrae en korrespondensie.
Hy het herhaaldelik gevra of Letoaba dan 'n lys van name wil hê en haar beskuldig dat sy 'n ondersteuner van pres. Cyril Ramaphosa is.
Die hutswoorde "WhichSouthAfricans" is sedertdien 'n groot besprekingspunt op Twitter.
VIDEO | SABC News anchor, Florence Letoaba's interview with DA's interim leader, John Steenhuisen sparks social media trend "Which South Africans?" #SABCNEWS pic.twitter.com/xxm23x2Nnn
— SABC News (@SABCNews) May 14, 2020
Pres. Cyril Ramaphosa het Woensdagaand in sy toespraak, wat regstreeks uitgesaai is, erken die regering was in sommige gevalle onduidelik, het homself weerspreek en die beperkings is nie behoorlik verduidelik nie.
Die politieke ontleder dr. Ralph Mathekga meen die regering kon 'n beter kommunikasiestrategie aan die dag gelê het.
"Die groot kwessie is die regering se houding. Dit wil voorkom of hy 'n eensydige en hardnekkige benadering oor baie dinge het. Dit kon beter gedoen word met meer konsultasie en insette van ander partye.
"Die aanvanklike benadering was kragdadig en dit gaan altyd boemerang met die gevolg dat mense die regulasies bevraagteken."
Met verwysing na die debakel oor sigaretverkope wat eers toegelaat is ingevolge vlak 4 en toe weer verban is, het Mathekga gesê die "kommunikasie was kommerwekkend".
Steenhuisen: End the lockdown or South Africans will end it for you:
SA: #WhichSouthAfricans ?
— Waseem Thokan (@ThokanIndianGuy) May 14, 2020
Meer oor: Koronavirus | Da | Whichsouthafricans | Inperking | John Steenhuisen | Watter Suid-Afrikaners